**Zmluva o Dielo**

*uzatvorená podľa § 536 a nasledujúcich ustanovení zákona č. 513/1991 Zb. Obchodného zákonníka v znení neskorších predpisov a príslušných ustanovení zákona č. 343/2015 Z. z.*

 *o verejnom obstarávaní a o zmene o doplnení niektorých zákonov v znení neskorších predpisov*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Zmluvné strany:**

**Objednávateľ :**

**Fakultná nemocnica Trenčín**

právna forma : štátna príspevková organizácia

so sídlom : Legionárska 28, 911 71 Trenčín

IČO : 00 610 470

DIČ : 2021254631

IČ DPH : SK2021254631

registrácia : v Registri a identifikátore právnických osôb, podnikateľov a orgánov verejnej moci vedenom Štatistickým úradom SR pod reg. č. 11902/2020

zriadená : Zriaďovacia listina vydaná MZ SR č. 1970/1991-A/VIII-1 zo dňa 14.06.1991

konajúca prostredníctvom: Ing. Tomáš Janík, MBA, riaditeľ

bank. spojenie : Štátna pokladnica, Bratislava

IBAN : SK23 8180 0000 0070 0028 0438

(ďalej aj len ako „***objednávateľ***“)

**a**

**Zhotoviteľ :**

so sídlom :

IČO :

DIČ :

IČ DPH :

Zápis :

bank. spojenie :

IBAN :

(ďalej aj len ako„***zhotoviteľ***“)

**Objednávateľ ako verejný obstarávateľ a zhotoviteľ ako úspešný uchádzač vo verejnom obstarávaní v postupe zadávania podlimitnej zákazky na uskutočnenie stavebných prác podľa § 112 – 114 zákona č. 343/2015 Z. z. o verejnom obstarávaní a o zmene o doplnení niektorých zákonov v znení neskorších predpisov (ďalej aj len ako „*ZVO*“) (ďalej aj len ako „*zmluvné strany*“) uzatvárajú po oboznámení sa s obsahom vzájomných práv a povinností v súlade s § 536 a nasledujúcimi ustanoveniami zákona č. 513/1991 Zb. Obchodného zákonníka v znení neskorších predpisov (ďalej aj len ako „*ObZ*“) túto zmluvu o dielo (ďalej aj len ako „*zmluva*“):**

**Článok I.**

**Úvodné ustanovenia**

1. Objednávateľ je štátna príspevková organizácia, ktorej zriaďovateľom je Ministerstvo zdravotníctva SR, a ktorá je v zmysle § 3 ods. 1 písm. a) zákona č. 523/2004 Z. z. o rozpočtových pravidlách verejnej správy v znení neskorších predpisov poskytovateľom zdravotnej starostlivosti. Objednávateľ je právnickou osobou zapísanou v registri organizácií vedenom Štatistickým úradom SR, v ktorom je zaradená ako organizácia ústrednej štátnej správy.
2. Zhotoviteľ je obchodnou spoločnosťou založenou podľa slovenského právneho poriadku a v súlade s § 2 ods. 2 písm. a) ObZ v znení neskorších predpisov, podnikateľom.
3. Podkladom na uzavretie tejto zmluvy je ponuka úspešného uchádzača predložená v postupe zadávania podlimitnej zákazky na uskutočnenie stavebných prác podľa § 112 - 114 ZVO pod názvom „**Stavebné úpravy pracoviska magnetickej rezonancie FN Trenčín**“.

**Článok II.**

**Predmet zmluvy**

Predmetom tejto zmluvy je záväzok zhotoviteľa zhotoviť vo vlastnom mene a na vlastnú zodpovednosť, riadne, včas a v požadovanej kvalite dielo vymedzené v článku III. tejto zmluvy a záväzok objednávateľa riadne a včas takto zhotovené dielo prevziať a zaplatiť zaň zhotoviteľovi cenu podľa tejto zmluvy a jej príloh.

**Článok III.**

**Predmet diela**

1. Zhotoviteľ sa zaväzuje zhotoviť pre objednávateľa vo vlastnom mene a na vlastnú zodpovednosť nasledovné dielo - „**Stavebné úpravy pracoviska magnetickej rezonancie FN Trenčín**“, spočívajúce v stavebných úpravách pracoviska MR a vybudovanie bezbariérového vstupu v prístavbe v priestoroch bývalého oddelenia rehabilitácie, a to v rozsahu a za podmienok dohodnutých touto zmluvou (ďalej aj len ako „***dielo***“).
2. Zhotoviteľ sa zaväzuje dielo zhotoviť v súlade s projektovou dokumentáciou – projektom stavebných úprav vypracovaným projektantom Ing. Juraj Šuty DOMINO PROJEKT, Berlínska 19, 040 13 Košice (ďalej aj len ako „***projektová dokumentácia“,*** príp*.* ***„projekt***“) a na základe právoplatných a vykonateľných rozhodnutí príslušných správnych orgánov vydaných v súvislosti s dielom. Podrobná špecifikácia diela je uvedená v projektovej dokumentácii, ktorá tvorí prílohu č. 3 a v ocenenom Výkaze výmer, ktorý tvorí prílohu č. 1 tejto zmluvy. Prílohy č. 1 a č. 3 tvoria neoddeliteľnú súčasť tejto zmluvy. Objednávateľ sa zaväzuje riadne zhotovené dielo prevziať a zaplatiť zhotoviteľovi za jeho zhotovenie cenu diela v rozsahu a za podmienok stanovených v tejto zmluve.
3. Zmluvné strany sa dohodli, že všetky práce a dodávky požadované objednávateľom alebo navrhnuté zhotoviteľom nad zmluvne dohodnutý rozsah, ktorých potreba realizácie vznikne v priebehu vykonávania zmluvných prác z dôvodu skrytých vád nehnuteľností, ktorých sa zhotovovanie diela dotýka (nehnuteľnosti vymedzené v článku IV. ods. 4 tejto zmluvy), a ktoré pred zhotovovaním diela nemohol zhotoviteľ odhaliť ani pri vynaložení odbornej starostlivosti, ktorú možno od zhotoviteľa spravodlivo očakávať, budú považované za práce naviac (ďalej aj len ako „***naviacpráce***“). Tieto naviacpráce, ktoré vyplynú z dôvodov uvedených v predchádzajúcej vete tohto odseku zmluvy, musia byť dohodnuté vopred prostredníctvom písomného dodatku k tejto zmluve, vrátane stanovenia výšky odplaty primeranej a definovanej výkazom výmer, ktorý bude neoddeliteľnou prílohou tohto dodatku. Cena prác naviac bude zodpovedať obvyklým cenám stanoveným touto zmluvou, resp. v čase a mieste zhotovenia diela. Obsahom predmetného dodatku bude aj prípadná úprava termínu zhotovenia celkového diela, ak z rozsahu a charakteru prác naviac bude dôvodné termín plnenia diela upraviť. Dodatok k tejto zmluve musí spĺňať podmienky § 18 ZVO.
4. Zhotoviteľ potvrdzuje, že sa v plnom rozsahu oboznámil s rozsahom diela, že sú mu známe všetky technické, kvalitatívne a kvantitatívne podmienky potrebné k realizácii diela, ktoré posúdil odbornou starostlivosťou a na základe uvedeného predložil objednávateľovi ponuku. Ďalej prehlasuje, že disponuje takými kapacitami a odbornými znalosťami, ktoré sú k vykonaniu diela potrebné.

**Článok IV.**

**Čas plnenia a miesto plnenia**

1. Zhotoviteľ je povinný zhotoviť dielo a odovzdať ho objednávateľovi najneskôr do **4 mesiacov od odovzdania staveniska objednávateľom a jeho prevzatia zhotoviteľom.** Objednávateľ sa zaväzuje odovzdať a zhotoviteľ sa zaväzuje prevziať stavenisko do 10 dní odo dňa doručenia písomnej výzvy objednávateľa na prevzatie staveniska.
2. Ak zhotoviteľ pripraví dielo na odovzdanie pred dohodnutým termínom, zaväzuje sa objednávateľ toto dielo prevziať aj v skoršom termíne.
3. Dodržanie času plnenia zo strany zhotoviteľa je závislé od riadneho a včasného spolupôsobenia objednávateľa. Po dobu omeškania objednávateľa s poskytnutím spolupôsobenia nie je zhotoviteľ v omeškaní so splnením záväzku.
4. Zmluvné strany sa dohodli, že miestom zhotovovania a odovzdania diela sú jestvujúce priestory bývalého oddelenia rehabilitácie nachádzajúce sa na prízemí v budove Neurológie, stavby bez súpisného čísla, druh stavby: budova zdravotníckeho a sociálneho zariadenia, ktorá sa nachádza na parcele registra „C“ evidovanej na katastrálnej mape ako parcelné číslo 745/1, druh pozemku: zastavaná plocha a nádvorie, o výmere 1295 m2, zapísaná na LV č. 814 vedeného pre k. ú. Trenčín; objednávateľ je evidovaný na LV v časti B2.

**Článok V.**

**Cena diela**

1. Cena za zhotovenie diela uvedeného v článku III. tejto zmluvy je zmluvnými stranami dojednaná vo výške:

**................................................... Eur**

(slovom: .............................................eur ..................................... centov) bez DPH

sadzba DPH je 20%, čo predstavuje sumu: **....................................... Eur**

**.................................... Eur**

(slovom: ............................................eur ................................centov) s DPH,

(ďalej aj len ako „***cena diela***“).

Cena diela je stanovená dohodou zmluvných strán v súlade s § 3 zákona č. 18/1996 Z. z. o cenách v znení neskorších predpisov a oceneným výkazom výmer (prehľadom rozpočtových nákladov – položkový rozpočet), ktorý ako príloha č. 1 tvorí neoddeliteľnú súčasť tejto zmluvy.

1. Cena diela uvedená v ods. 1 tohto článku zmluvy je stanovená na dohodnutý rozsah prác vymedzených v článku III. tejto zmluvy a jej prílohách a jej zmena je možná len formou uzatvorenia písomných dodatkov k tejto zmluve, podpísaných oboma zmluvnými stranami.
2. V cene diela podľa ods. 1 tohto článku zmluvy sú zahrnuté všetky náklady spojené s dodaním diela do miesta plnenia dohodnutého v článku IV. ods. 4 tejto zmluvy vrátane nákladov za zriadenie staveniska, BOZP, nakladanie s materiálmi, nakladanie a likvidáciu odpadu v súlade s projektovou dokumentáciou a výkazom výmer.
3. Zhotoviteľ podpisom tejto zmluvy berie na vedomie, že cena diela bude objednávateľom čiastočne uhradená z  externých finančných zdrojov, t. j. z kapitálových výdavkov Ministerstva zdravotníctva Slovenskej republiky a z vlastných zdrojov objednávateľa. Zmluvné strany sa dohodli na tom, že objednávateľ má právo odstúpiť od zmluvy v prípade, ak zriaďovateľ objednávateľa nepridelí finančné prostriedky viazané na úhradu ceny diela z kapitálových výdavkov Ministerstva zdravotníctva SR. Takéto odstúpenie nebude mať za následok žiadne sankcie voči objednávateľovi.

**Článok VI.**

**Platobné podmienky**

1. Objednávateľ sa zaväzuje dielo zhotovené zhotoviteľom v súlade s touto zmluvou po odsúhlasení objednávateľom prevziať a zaplatiť dohodnutú cenu diela podľa platobných podmienok uvedených v tejto zmluve.
2. Cena diela bude zhotoviteľom fakturovaná po častiach tak, že faktúry podľa tohto odseku tohto článku zmluvy budú zhotoviteľom vystavované raz mesačne, za skutočne vykonané práce v danom kalendárnom mesiaci počas trvania tejto zmluvy, vždy do 5. (piateho) pracovného dňa nasledujúceho kalendárneho mesiaca a posledná faktúra na sumu 5 % z celkovej hodnoty diela bez DPH bude vystavená v zmysle bodu 3 tohto článku zmluvy, a okrem náležitostí uvedených v odsekoch 3 až 7 tohto článku tejto zmluvy bude každá vystavená faktúra obsahovať:
* písomné súhlasné stanovisko stavebného dozoru ustanoveného objednávateľom s rozsahom a kvalitou vykonaných čiastkových stavebných prác a podpísané štatutárom objednávateľa,
* vyúčtovanie celého rozsahu prác tvoriacich predmet diela podľa tejto zmluvy - na základe súpisov vykonaných prác a dodaných materiálov, schválených stavebným dozorom objednávateľa a podpísaných štatutárom objednávateľa,
* vyúčtovanie všetkých odsúhlasených naviac prác, resp. zníženie ceny diela vyplývajúce z ne­rea­lizova­ných prác,
* vyúčtovanie všetkých zmluvných pokút, ako aj oprávnených zákonných a zmluvných nárokov objednávateľa na náhradu škody, vyúčtovanie nárokov na náhradu zvýšených nákladov spôsobených objednávateľovi činnosťou zhotoviteľa,
* vyúčtovanie zľavy z ceny diela, t. j. ak vznikne objednávateľovi podľa zákona alebo tejto zmluvy nárok na zľavu z ceny diela,
* vyúčtovanie prípadných služieb a prác, ktoré objednávateľ zhotoviteľovi poskytol, resp. pre zhotoviteľa vykonal počas realizácie prác zhotoviteľom.
1. Splatnosť faktúr v rozsahu 95 % hodnoty diela bez DPH je dohodnutá na 60 dní odo dňa ich doručenia objednávateľovi.

Objednávateľ má v zmysle čl. X. ods. 6 zmluvy právo zadržať sumu 5% z celkovej hodnoty diela bez DPH, ktorá zabezpečuje plnenie zmluvnej záruky na riadne splnenie diela zhotoviteľom až do uplynutia dojednanej záručnej doby. Zhotoviteľ je oprávnený vystaviť faktúru v rozsahu 5% hodnoty diela bez DPH až po uplynutí záručnej doby, tj. po uplynutí 5 rokov odo dňa odovzdania a prevzatia celého diela spôsobom dohodnutým v tejto zmluve. Splatnosť tejto faktúry je 15 dní odo dňa jej doručenia objednávateľovi. K tejto faktúre musí byť priložený aj podpísaný odovzdávací a preberací protokol diela so schválením rozsahu a kvality prác odsúhlasený stavebným dozorom a podpísaný štatutárom objednávateľa.

1. V prípade, ak faktúra nebude spĺňať náležitosti v zmysle platných právnych predpisov, najmä zákona č. 222/2004 Z. z. o dani z pridanej hodnoty v znení neskorších predpisov a zákona č. 431/2002 Z. z. o účtovníctve v znení neskorších predpisov a účtovných štandardov, alebo dojednané v tejto zmluve, alebo nebude obsahovať prílohy podľa tejto zmluvy, je objednávateľ oprávnený vrátiť takúto faktúru zhotoviteľovi na prepracovanie. V takom prípade plynie odo dňa doručenia prepracovanej faktúry zhotoviteľom objednávateľovi nová lehota splatnosti.
2. Faktúry budú obsahovať okrem náležitostí uvedených v predchádzajúcom odseku tejto zmluvy a v § 74 zákona č. 222/2004 Z.z. o DPH aj tieto údaje:
3. označenie faktúra a jej číslo,
4. názov a adresu sídla objednávateľa a zhotoviteľa a adresu, na ktorú má byť faktúra zaslaná, IČ pre DPH a IČO objednávateľa a zhotoviteľa,
5. číslo tejto zmluvy, označenie diela a deň jeho splnenia,
6. označenie banky a číslo účtu, na ktorý sa má platiť,
7. deň vystavenia a odoslania faktúry a lehotu jej splatnosti,
8. výšku fakturovanej čiastky,
9. náležitosti pre účely dane z pridanej hodnoty, najmä dátum vzniku daňovej povinnosti,
10. pečiatku a podpis vystavovateľa,
11. prílohou faktúry bude:
* súpis vykonaných prác a dodávok potvrdený zástupcom objednávateľa
* prípadne iné doklady, ktoré sú potrebné pre preukázanie druhu a rozsahu práce.
1. Peňažný záväzok objednávateľa, vyplývajúci z tejto zmluvy, bude splnený pripísaním príslušnej čiastky na účet v peňažnom ústave zhotoviteľa. V prípade zmeny čísla účtu, je túto skutočnosť zmluvná strana povinná písomne oznámiť druhej zmluvnej strane v súlade s ustanoveniami tejto zmluvy o doručovaní.
2. V prípade, že dôjde k zrušeniu alebo odstúpeniu od zmluvy, je zhotoviteľ oprávnený fakturovať objednávateľovi výlučne časť diela, ktorú vykonal ku dňu zániku tejto zmluvy, a to len pokiaľ táto časť diela bude predstavovať samostatný, funkčný a použiteľný celok.

**Článok VII.**

**Podmienky zhotovovania diela**

1. Zhotoviteľ sa zaväzuje dielo realizovať vo vlastnom mene a na vlastnú zodpovednosť, v súlade s touto zmluvou, technickými a inými normami záväznými pre realizáciu diela a v súlade s požiadavkami objednávateľa. Zhotoviteľ sa zaväzuje realizovať dielo v súlade s platnými právnymi predpismi, technickými normami a štandardnými postupmi pre vykonanie diela. Zhotoviteľ sa zaväzuje realizovať dielo s odbornou starostlivosťou a lege artis, pri zohľadnení súčasných odborných poznatkov a štandardov. Zhotoviteľ je oprávnený využiť pri zhotovovaní diela služby subdodávateľov, zodpovedá však, akoby dielo vykonával sám, za podmienok  stanovených v článku VIII. tejto zmluvy. V prípade zhotovovania diela prostredníctvom tretích osôb ako subdodávateľov, tvorí vyhlásenie zhotoviteľa o subdodávateľoch prílohu č. 2 tejto zmluvy.
2. Zhotoviteľ sa zaväzuje zhotovovať dielo v súlade s požiadavkami objednávateľa v súlade s projektom. Zhotoviteľ prehlasuje, že sa na potreby zhotovenia diela podľa tejto zmluvy dostatočne zoznámil s požiadavkami objednávateľa a so všetkými rozhodujúcimi skutočnosťami súvisiacimi s jeho činnosťou podľa tejto zmluvy.
3. V prípade, že požiadavky objednávateľa budú nad rámec schválenej projektovej dokumentácie takého charakteru, že ich realizácia, spracovanie, resp. zapracovanie by bolo v rozpore s technickými možnosťami aktuálneho riešenia, právnymi predpismi alebo technickými normami, písomne upozorní zhotoviteľ objednávateľa na nemožnosť plnenia a v prípade, že je to možné, písomne mu navrhne náhradné riešenie. Odmietnutie realizácie, spracovania, resp. zapracovania požiadavky objednávateľa, ktorá je v rozpore s právnymi predpismi, technickými normami alebo projektom, nie je porušením povinností zhotoviteľa vyplývajúcich z tejto zmluvy.
4. Zhotoviteľ sa zaväzuje dodržiavať bezpečnostné a protipožiarne predpisy platné v mieste zhotovovania diela, ktoré platia u objednávateľa v čase plnenia tejto zmluvy.
5. Zmluvné strany sa dohodli, že objednávateľ umožní zhotoviteľovi prístup a príjazd k miestu zhotovovania diela, a to aj mechanizmami, ktorých použitie je nevyhnutné na realizáciu diela. Objednávateľ vyhlasuje, že počas zhotovovania diela podľa tejto zmluvy nebudú priestory určené na rekonštrukciu objednávateľom prevádzkované a budú bez obmedzení prístupné zhotoviteľovi. Rozsah a vhodnosť použitia mechanizmov nevyhnutných pre vykonanie diela nesmie pri použití zhotoviteľom zasahovať do prevádzky iných zariadení objednávateľa. V prípade nutnosti obmedzenia inej prevádzky objednávateľa, je zhotoviteľ povinný si od objednávateľa vopred vyžiadať jeho písomný súhlas. Uvedené skutočnosti budú zapísané a schválené objednávateľom v stavebnom denníku. V prípade použitia mechanizmov, je zhotoviteľ povinný uviesť do pôvodného stavu všetky nevyhnutne použité priestory a pozemky vo vlastníctve objednávateľa vrátane náhrady prípadne vzniknutých škôd.
6. Objednávateľ je povinný protokolárne odovzdať zhotoviteľovi stavenisko, na ktorom sa bude zhotovovať dielo, zbavené akýchkoľvek prekážok. Za zhotoviteľa je oprávnená prevziať stavenisko nasledovná osoba: ............................................... Na základe poverenia objednávateľa vykoná technický dozor a práce pre fakturačné účely preberá: Ing. Milan Králik, vedúci technického odboru.
7. Zhotoviteľ je povinný si viesť o prácach a dodávkach, ktoré vykonáva, stavebný denník, odo dňa začatia prác na diele až do odstránenia prípadných vád a nedorobkov diela po protokolárnom prevzatí a odovzdaní diela. Stavebný denník bude obsahovať zápisy údajov o rozhodných skutočnostiach pre vykonanie diela, údaje o časovom postupe prác, ich kvalite, o počte pracovníkov, schválené odchýlky od projektovej dokumentácie a iné rozhodné právne významné skutočnosti nevyhnutné pre riadne dokončenie diela. Stavebný denník musí byť denne prístupný obom zmluvným stranám tak, aby ho bolo možné pravidelne podľa potreby kontrolovať a podpisovať, pričom prvý prepis denných záznamov zo stavebného denníka zostáva objednávateľovi, ktorý ho archivuje v sídle organizácie. Stavebný denník bude podpísaný zástupcom zhotoviteľa, stavebným dozorom objednávateľa a následne štatutárom objednávateľa.

1. Spolupôsobením pre účely tejto zmluvy sa bude rozumieť najmä, nie však výlučne:
2. povinnosť objednávateľa
	* odovzdať zhotoviteľovi stavenisko,
	* poskytnúť energie pre stavebné účely a napojenie vody,
	* vyhradiť miesto na umiestnenie kontajnera na odpad,
	* umožniť zhotoviteľovi prístup a príjazd v nevyhnutnom rozsahu k miestu zhotovovania diela,
	* prevziať hotové dielo,
	* bezodkladne informovať o zistených nedorobkoch a vadách diela, a to aj čiastočného plnenia,
3. povinnosť zhotoviteľa
	* viesť stavebný denník a poskytnúť na požiadanie prístup k stavebnému denníku,
	* obmedziť prístup neoprávnených tretích osôb na miesto zhotovovania diela,
	* požiadať objednávateľa o schválenie čiastkových prác, ktoré následne budú zastavané, zakryté, čím bude znemožnená ich následná kontrola čo do rozsahu a kvality plnenia,

**Článok VIII.**

**Subdodávky**

1. Zhotoviteľ môže zabezpečiť časť zhotovovania diela prostredníctvom tretích osôb, subdodávateľov.
2. Zhotoviteľ garantuje odbornú spôsobilosť subdodávateľov k výkonu špeciálnych odborných činností pri realizácii diela.
3. Zhotoviteľ zodpovedá za celé a riadne plnenie zmluvy počas celého trvania zmluvného vzťahu s objednávateľom a to bez ohľadu na to, či zhotoviteľ použil subdodávky alebo nie, v akom rozsahu a za akých podmienok. Objednávateľ na základe tejto zmluvy nevstupuje do žiadnych práv a povinností s tretími osobami, ktoré sú subdodávateľmi zhotoviteľa.
4. Zhotoviteľ je povinný oznámiť objednávateľovi akúkoľvek zmenu údajov o subdodávateľovi, do piatich pracovných dní odo dňa, kedy táto skutočnosť nastala.
5. Zhotoviteľ je povinný do piatich pracovných dní odo dňa uzatvorenia zmluvy so subdodávateľom, alebo v deň nástupu subdodávateľa (podľa toho, ktorá skutočnosť nastane neskôr), predložiť aktualizované Vyhlásenie o subdodávateľoch, ktoré musí obsahovať minimálne identifikáciu subdodávateľa, predmet subdodávky, predpokladaný podiel zákazky zadávaný subdodávateľom a osobu oprávnenú konať za subdodávateľa (meno a priezvisko, tel. kontakt).

Ak sa zhotoviteľ počas trvania tejto zmluvy rozhodne využiť  subdodávateľa  alebo dôjde k zmene subdodávateľa, a tento subdodávateľ bude mať v zmysle zákona o registri partnerov verejného sektora povinnosť byť zapísaný v registri partnerov verejného sektora, je tak povinný uskutočniť (byť zapísaný) najneskôr ku dňu, v ktorom zhotoviteľ oznámi objednávateľovi, že sa rozhodol využiť subdodávateľa alebo zmeniť niektorého z dovtedy uvedených subdodávateľov.

1. Porušenie povinností zhotoviteľa uvedených v tomto článku zmluvy sa považuje za podstatné porušenie zmluvných povinností a zakladá právo objednávateľa na odstúpenie od zmluvy.

**Článok IX.**

**Odovzdanie a prevzatie diela**

1. Zmluvné strany sa dohodli, že zhotoviteľ objednávateľovi dielo odovzdá a objednávateľ od zhotoviteľa dielo preberie po jeho úplnom dokončení, za podmienok stanovených v tomto článku zmluvy.

1. Zhotoviteľ splní svoju povinnosť vykonať dielo riadnym vykonaním všetkých prác čo do rozsahu a kvality v súlade s článkom III. tejto zmluvy a odovzdaním riadne vykonaného diela, pričom o odovzdaní diela bude spísaný protokol.
2. Po ukončení všetkých prác v súvislosti s dielom je zhotoviteľ povinný písomne vyzvať objednávateľa na prevzatie diela. Objednávateľ je povinný zabezpečiť účasť oprávnenej osoby na protokolárnom odovzdávaní diela, najneskôr do 72 hodín po doručení písomnej výzvy zhotoviteľa. O odovzdaní a prevzatí diela spíšu zmluvné strany protokol (ďalej aj len ako „***protokol***“). Za okamih splnenia povinnosti zhotoviteľa zhotoviť dielo sa považuje okamih, kedy bol oboma zmluvnými stranami podpísaný protokol, v ktorom objednávateľ uviedol, že dielo preberá. Dielo je možné protokolárne **odovzdať a prevziať len celkom dokončené, bez vád,** **vykonané v súlade s článkom III. tejto zmluvy.** V protokole objednávateľ potvrdí prevzatie, resp. neprevzatie diela s uvedením relevantných dôvodov neprevzatia. Pokiaľ má dielo v čase odovzdania a prevzatia vady, ktoré je možné pri prevzatí zistiť, uvedú sa tieto vady v protokole a objednávateľ nie je povinný dielo prevziať. V uvedenom prípade sa v protokole uvedie aj dodatočná lehota na splnenie diela riadne, v ktorej je zhotoviteľ povinný tieto vady odstrániť, s tým, že pokiaľ sa v protokole táto lehota neuvedie a zmluvné strany sa nedohodnú písomne inak, je táto lehota 15 dní od podpísania protokolu. V takom prípade je potrebné uskutočniť opätovné protokolárne odovzdanie diela. V prípade márneho uplynutia dohodnutej lehoty na odstránenie vád má objednávateľ právo odstúpiť od tej časti zmluvy o dielo, ktorá vykazuje vady, uplatniť na ich odstránenie zádržné dohodnuté podľa tejto zmluvy v súčinnosti s treťou osobou, nezávislou od zhotoviteľa.
3. Zhotoviteľ je povinný pre riadne zhotovenie diela odovzdať objednávateľovi aj doklady, ktoré sú potrebné na prevzatie a užívanie diela a poskytnúť mu aj potrebné zaškolenie. Za doklady potrebné k odovzdaniu diela sa pre účely tejto zmluvy budú považovať všetky certifikáty použitých materiálov a technologických postupov použitých pre zhotovenie diela vrátane prác dodaných subdodávateľmi, certifikáty o technickej spôsobilosti pre bezpečné užívanie diela alebo iné potrebné technické oprávnenia pre prevádzku diela, ako aj všetky doklady potrebné k uvedeniu diela do prevádzky a jeho užívaniu vyplývajúce z príslušných právnych predpisov a STN noriem (vydané odborne spôsobilými osobami) vzťahujúce sa na dielo. V prípade nedodania týchto dokladov, objednávateľ nie je povinný prevziať dielo.
4. Zhotoviteľ je povinný najneskôr pri odovzdaní diela predložiť objednávateľovi:
5. všetky doklady na prihlásenie častí diela do evidencií vedených štátnymi alebo samosprávnymi orgánmi, ak takejto povinnosti podliehajú,
6. pasporty, záručné listy, a návody na obsluhu a ostatnú dokumentáciu k predmetu zákazky v slovenskom jazyku, českom jazyku (príp. v pôvodnom jazyku a doložené úradným prekladom do slovenského alebo českého jazyka),
7. certifikáty a atesty, správy o vykonaných odborných skúškach a odborných prehliadkach a skúškach a ostatné doklady súvisiace s predmetom zákazky, ak sú vyžadované podľa platných právnych predpisov (t. j. z použitých materiálov je potrebné doložiť platné certifikáty a výsledky preukazných a kontrolných skúšok),
8. doklady o zneškodňovaní odpadov, keď zhotoviteľ je povinný zabezpečiť na svoje náklady likvidáciu zariadenia staveniska potrebného pre realizáciu diela vrátane likvidácie odpadov vzniknutých činnosťou zhotoviteľa.

Všetky požadované doklady a dokumenty musia byť dodané v slovenskom jazyku alebo českom jazyku (príp. v pôvodnom jazyku a musí byť doložený preklad do slovenského alebo českého jazyka).

1. Za riadne zhotovené dielo podľa tejto zmluvy sa považuje dielo zhotovené v rozsahu a kvalite dohodnutej v tejto zmluve, jej príp. prílohách, ako aj príslušnými právnymi predpismi, technickými a inými záväznými normami a technologickým postupom v súlade s odbornými predpokladmi pre výsledok činností zhotoviteľa, vykonávaných na základe tejto zmluvy.
2. Dielo sa považuje za zhotovené včas, ak je zhotovené v lehotách dohodnutých touto zmluvou, ak sa zmluvné strany nedohodnú inak.
3. Nebezpečenstvo škody na diele znáša až do dňa protokolárneho odovzdania riadne vykonaného diela zhotoviteľ.

**Článok X.**

**Záručná doba a zodpovednosť za vady**

1. Zhotoviteľ zodpovedá za to, že dielo podľa tejto zmluvy je zhotovené podľa podmienok tejto zmluvy a že počas záručnej doby bude mať vlastnosti dohodnuté v tejto zmluve.
2. Zmluvné strany sa dohodli, že záručná doba na zhotovené dielo je **5 rokov** a začína plynúť odo dňa odovzdania a prevzatia celého diela spôsobom dohodnutým v tejto zmluve. Celým dielom pre účely tejto zmluvy je zhotovenie diela podľa projektu, v ktorom je určený rozsah a kvalita diela. Objednávateľ nie je povinný prevziať celé dielo, ak čo i len časť diela nebude zhotovená riadne bez vykazovaných vád, vrátane právnych vád.
3. Objednávateľ sa zaväzuje, že prípadnú reklamáciu skrytých vád diela uplatní po ich zistení v primeranej lehote, písomnou formou zaslanou zhotoviteľovi, v súlade s ustanoveniami tejto zmluvy o doručovaní.
4. Zmluvné strany sa dohodli pre prípad vady diela, že počas záručnej doby má objednávateľ právo požadovať a zhotoviteľ povinnosť bezplatne odstrániť vady. Zhotoviteľ sa zaväzuje začať s odstraňovaním prípadných vád diela na vlastné náklady najneskôr do 24 hodín od uplatnenia reklamácie objednávateľa a vady odstrániť v čo najkratšom možnom čase, najneskôr však do 72 hodín od ich nahlásenia, pokiaľ rozsah opravy nebude vyžadovať objektívne dlhšiu dobu, o čom zmluvné strany uzavrú písomnú dohodu, v ktorej uvedú presný termín odstránenia vád diela.
5. V prípade, ak zhotoviteľ neodstráni vzniknuté vady na diele v lehote uvedenej v predchádzajúcom odseku, objednávateľ je oprávnený odstrániť tieto vady sám, alebo prostredníctvom objednávateľom zvolenej tretej osoby, a to na náklady zhotoviteľa.
6. Poskytnutie záruky na zhotovené dielo sa považuje za súčasť plnenia tejto zmluvy a objednávateľ má právo pri dokončení celého diela zadržať sumu 5% z celkovej hodnoty diela bez DPH podľa čl. VI. ods. 3 zmluvy po celý čas trvania záručnej doby na zabezpečenie prípadného porušenia povinnosti odstrániť vady diela zhotoviteľom. Zádržné v uvedenom rozsahu má objednávateľ právo použiť vtedy, ak ani po márnej písomnej výzve zhotoviteľ nezačne s odstraňovaním vád diela do 30 dní od doručenia tejto výzvy a neukončí ich v primeranom čase. Uvedené zádržné bude objednávateľom uhradené do 15 dní odo dňa doručenia poslednej faktúry objednávateľovi v zmysle čl. VI bod 3. zmluvy a to v prípade, ak nedošlo k jeho vyčerpaniu objednávateľom pri zabezpečení náhradného odstránenia vád treťou osobou. V prípade, že došlo k čiastočnému čerpaniu zádržného, objednávateľ uhradí zhotoviteľovi rozdiel medzi výškou zádržného a hodnotou nákladov objednávateľa na náhradné odstránenie vád treťou osobou. V prípade, ak náklady na odstránenie vád sú vyššie ako je hodnota zádržného, zhotoviteľ je povinný znášať všetky náklady spojené s odstránením vád aj nad rozsah hodnoty zádržného vo výške 5 %. V prípade vyčerpania celého zádržného v priebehu plynutia záručnej doby, zhotoviteľ je povinný doplniť sumu zádržného do výšky dohodnutých 5 % z pôvodnej ceny diela.
7. Na otázky vád diela, ktoré nie sú upravené v tomto článku zmluvy, sa vzťahujú ustanovenia § 560 až 565 ObZ.

**Článok XI.**

**Zmluvné sankcie**

1. Ak zhotoviteľ neodovzdá objednávateľovi dielo v termíne stanovenom v článku IV. ods. 1 tejto zmluvy, je povinný zaplatiť objednávateľovi zmluvnú pokutu vo výške 0,01 % z celkovej ceny diela bez DPH za každý deň omeškania s odovzdaním diela.
2. Zmluvné strany sa dohodli, že objednávateľ je povinný v prípade omeškania s úhradou ceny diela na základe riadne vystavenej faktúry v súlade a za podmienok stanovených v tejto zmluve, zaplatiť zhotoviteľovi úroky z omeškania vo výške stanovenej právnymi predpismi.
3. Ak sa zhotoviteľ omešká s odstránením akýchkoľvek vád, na odstránenie ktorých mu vznikne povinnosť podľa tejto zmluvy, je povinný zaplatiť objednávateľovi zmluvnú pokutu vo výške 200,00 Eur za každý aj začatý deň omeškania s ich odstránením.
4. V prípade, ak zhotoviteľ neprevezme stavenisko v lehote uvedenej v článku IV. ods. 1 tejto zmluvy, má objednávateľ nárok na zmluvnú pokutu vo výške 200,00 Eur za každý, aj začatý deň omeškania.
5. Objednávateľ má právo na zmluvnú pokutu vo výške 200,00 Eur za každé porušenie povinnosti ustanovenej v tejto zmluve, aj opakovane, pokiaľ v zmluve nie je ustanovené inak (napr. ak nedodrží povinnosti vyplývajúce z článku IX. ods. 4. a 5. a pod.).
6. Zaplatením zmluvnej pokuty ktoroukoľvek zo zmluvných strán, nie je dotknuté jej právo na náhradu škody v celom rozsahu.

**Článok XII.**

**Vlastnícke právo k dielu a nebezpečenstvo škody na diele**

Zmluvné strany sa dohodli, že objednávateľ nadobúda vlastnícke právo a prechádza na neho aj nebezpečenstvo škody na zhotovenom diele momentom protokolárneho prevzatia celkového diela objednávateľom.

**Článok XIII.**

**Zodpovednosť za škodu**

Zmluvná strana, ktorá poruší svoju povinnosť zo záväzkového vzťahu založeného touto zmluvou, je povinná nahradiť druhej zmluvnej strane škodu tým spôsobenú, ibaže preukáže, že porušenie povinností bolo spôsobené okolnosťami vylučujúcimi zodpovednosť v zmysle § 374 ObZ.

**Článok XIV.**

**Zánik zmluvy**

1. Zmluvné strany sa dohodli, že zmluva zaniká dohodou zmluvných strán o jej ukončení alebo platným odstúpením ktorejkoľvek zo zmluvných strán z dôvodov stanovených touto zmluvou, ObZ alebo inými právnymi predpismi platnými a účinnými v Slovenskej republike.
2. Za podstatné porušenie zmluvy a zároveň aj dôvod na odstúpenie od zmluvy pre druhú zmluvnú stranu sa považuje:
3. bezdôvodné zrieknutie sa alebo odmietnutie plnenia zhotoviteľom, za ktoré sa bude považovať omeškanie so začiatkom prác o viac ako 30 dní od podpisu tejto zmluvy,
4. bezdôvodné odmietnutie prevzatia diela objednávateľom, za ktoré sa bude pre účely tejto zmluvy považovať neprevzatie diela objednávateľom po dobu viac ako 30 dní od riadneho doručenia výzvy na prevzatie,
5. omeškanie zhotoviteľa so zhotovením diela oproti v zmluve dohodnutému termínu podľa článku IV. ods. 1 zmluvy o viac ako 10 kalendárnych dní,
6. ak nastane stav pri zhotovovaní diela, z ktorého je vzhľadom na okolnosti, najmä doterajší postup zhotoviteľa pri zhotovovaní diela, aktuálny stav a kvalitu zhotovovania diela, rýchlosť zhotovovania diela zrejmé, že dielo zhotoviteľ nedokončí riadne a včas,
7. omeškanie objednávateľa o viac ako 30 dní so zaplatením ktorejkoľvek z faktúr vystavených zhotoviteľom za podmienok a v súlade s touto zmluvou, ak túto nezaplatil ani v dodatočnej primeranej lehote poskytnutej mu zhotoviteľom v písomnej výzve,
8. ak vzhľadom na hospodársku situáciu alebo postup zhotoviteľa pri zhotovovaní diela, je pravdepodobné, že si zhotoviteľ nesplní alebo nebude plniť svoje záväzky a povinnosti vyplývajúce mu z tejto zmluvy,
9. ak bol na majetok zhotoviteľa vyhlásený konkurz alebo ak bol podaný návrh na vyhlásenie konkurzu alebo ak je zhotoviteľ v likvidácii,
10. ak dôjde k zmenám právnej formy zhotoviteľa bez predchádzajúceho písomného súhlasu objednávateľa.
11. K odstúpeniu od tejto zmluvy dôjde a táto zmluva zaniká ku dňu preukázateľného doručenia písomného odstúpenia druhej zmluvnej strane, a to so všetkými právami, ktoré z toho titulu zmluvnej strane vzniknú v zmysle príslušných ustanovení ObZ.
12. Právo na náhradu škody zostáva zachované aj po odstúpení od zmluvy. Odstúpenie od zmluvy sa nedotýka nároku na zaplatenie zmluvnej pokuty.

**Článok XV.**

**Záverečné ustanovenia**

1. Práva a povinnosti zmluvných strán, ktoré vzniknú z právneho vzťahu založeného touto zmluvou, ňou neupravené, sa spravujú ustanoveniami ObZ. Ak niektoré ustanovenia tejto zmluvy neskôr stratia účinnosť, použije sa právna úprava, ktorá sa najviac približuje zmyslu a účelu tejto zmluvy. Pokiaľ neexistuje aplikovateľná právna úprava, bude sa postupovať podľa obchodných zvyklostí v príslušnej oblasti.
2. Zmluvné strany sa dohodli, že túto zmluvu je možné zmeniť alebo doplniť len formou písomných dodatkov, v súlade s § 18 ZVO, na ktorých platnosť sa vyžaduje, aby boli riadne potvrdené a podpísané oprávnenými zástupcami zmluvných strán. K návrhom dodatkov k tejto zmluve sa zmluvné strany zaväzujú vyjadriť písomne, v lehote 14 dní od doručenia návrhu dodatku. Po uvedenú dobu je týmto návrhom viazaná iba zmluvná strana, ktorá ho navrhla druhej strane.
3. Pokiaľ by sa niektoré ustanovenie tejto zmluvy stalo neplatným v ktorejkoľvek časti, zvyšné časti zmluvy ostávajú platnými, pokiaľ je možné plnenie neplatné z neplatnej časti zmluvy oddeliť od zvyšných platných ustanovení. Relatívne neplatné časti zmluvy sa zmluvné strany zaväzujú nahradiť takými dojednaniami, ktoré budú zodpovedať hospodárskemu účelu tejto zmluvy.
4. Zmluvné strany sa dohodli, že akékoľvek oznámenia, správy a pod. (ďalej aj len ako „***oznámenia***“) týkajúce sa tejto zmluvy, si zmluvné strany budú doručovať niektorým z nasledovných spôsobov: osobne, doporučeným listom s doručenkou, alebo kuriérom na adresy zmluvných strán a kontaktné údaje uvedené v záhlaví tejto zmluvy. V prípade, ak zmluvná strana doručuje formou doporučeného listu s doručenkou a zmluvná strana, ktorej je oznámenie adresované, jeho prijatie odmietne alebo iným spôsobom jeho prijatiu zabráni (neoznámením zmeny jej adresy alebo iných kontaktných údajov), považuje sa na účely tejto zmluvy za preukázané doručenie vrátenie nedoručenej zásielky odosielateľovi podľa poslednej známej adresy takejto zmluvnej strany. To platí aj vtedy, ak je v tejto zmluve začiatok dohodnutej lehoty viazaný na okamih doručenia písomnosti. V takomto prípade sa za okamih doručenia považuje okamih vrátenia nedoručenej zásielky odosielateľovi. Za poslednú známu adresu zmluvnej strany sa považuje adresa pozostávajúca z označenia obce, názvu ulice alebo verejného priestranstva (ak je obec členená na ulice a inak označované verejné priestranstvá), súpisného, popr. i orientačného čísla a poštového smerovacieho čísla a v prípade, ak ide o adresu mimo Slovenskej republiky i označenie štátu, oznámená písomne inej zmluvnej strane, inak adresa, ktorá je uvedená pri každej zo zmluvných strán v záhlaví tejto zmluvy. Ak niektorá zo zmluvných strán v súlade a za podmienok uvedených v tejto zmluve oznámi inej zmluvnej strane zmenu adresy, považuje sa za poslednú známu adresu táto oznámená adresa, a to vždy tá, ktorá bola oznámená najneskôr. Pre účely tejto zmluvy budú oznámenia považované za doručené dňom:
* potvrdenia doručenia adresátom, alebo dňom odmietnutia prevzatia zásielky adresátom, ak sa doručuje osobne, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje kuriérom, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje doporučenou poštovou zásielkou s doručenkou.
1. Zmluvné strany sa zaväzujú, že sa budú počas realizácie tejto zmluvy oboznamovať o všetkých skutočnostiach spôsobilých mať vplyv na realizáciu práv a povinností vyplývajúcich z právnych vzťahov založených touto zmluvou. Zmluvné strany sa tiež zaväzujú, že bez zbytočného odkladu, najneskôr však v lehote 30 dní, sa budú vzájomne oboznamovať o všetkých skutočnostiach spôsobilých mať vplyv na práva a právom chránené záujmy inej zmluvnej strany.
2. Zmluvné strany sa zaväzujú, že si budú počas realizácie tejto zmluvy poskytovať všetku vzájomnú súčinnosť potrebnú k dosiahnutiu splnenia oprávnení a záväzkov vyplývajúcich z tejto zmluvy. Súčinnosť si budú poskytovať bezprostredne po tom, čo budú inou zmluvnou stranou na jej poskytnutie vyzvané.
3. Zmluvné strany sa dohodli, že všetky spory vyplývajúce z plnenia zmluvy, budú riešiť predovšetkým dohodou a vzájomným rokovaním. Až v prípade, ak nedôjde k dohode, uplatní ktorákoľvek zo zmluvných strán svoje práva zo zmluvy na príslušnom súde, prípadne inom príslušnom orgáne.
4. Zmluvné strany sa dohodli, že zhotoviteľ v postavení veriteľa nepostúpi akúkoľvek svoju pohľadávku z tejto zmluvy tretej osobe bez predchádzajúceho písomného súhlasu dlžníka - objednávateľa. Rovnakým spôsobom zhotoviteľ pohľadávku voči objednávateľovi nezabezpečí ručením treťou osobou alebo žiadnym iným právne prípustným spôsobom zhotoviteľ neposkytne práva k takejto pohľadávke tretej osobe. Písomný súhlas objednávateľa s týmito úkonmi je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva SR. V prípade, že dôjde zo strany zhotoviteľa k porušeniu tejto povinnosti a svoje práva a povinnosti z tejto zmluvy postúpi, resp. prijme ručenie tretej osobe bez súhlasu protistrany, bude sa takýto úkon považovať za absolútne neplatný a neúčinný voči objednávateľovi.
5. Zmluva je platná dňom jej uzatvorenia, t. j. jej podpisom všetkými zmluvnými stranami a účinná dňom nasledujúcim po dni jej zverejnenia v Centrálnom registri zmlúv, v súlade s § 47a ods. 1 zákona č. 40/1964 Zb. Občianskeho zákonníka v znení neskorších predpisov.
6. Zmluva sa vyhotovuje v **štyroch** **rovnopisoch**, z ktorých si po ich podpise dva ponechá objednávateľ a dva zhotoviteľ.
7. Zmluvné strany vyhlasujú, že ich zmluvná voľnosť nie je obmedzená, ich zmluvné prejavy sú určité a zrozumiteľné. Zmluva je uzavretá za vzájomne dohodnutých podmienok, nie v tiesni, omyle alebo za nápadne nevýhodných podmienok a na znak súhlasu s obsahom zmluvy ju vlastnoručne podpisujú.
8. Neoddeliteľnými súčasťami tejto zmluvy sú:
	1. Príloha č. 1 – Výkaz výmer
	2. Príloha č. 2 – Vyhlásenie uchádzača o subdodávateľoch
	3. Príloha č. 3 – Projektová dokumentácia
	4. Príloha č. 4 – Harmonogram prác

**Podpisy zmluvných strán:**

V Trenčíne, dňa .................................. V ............................, dňa ................................

**Za objednávateľa: Za zhotoviteľa:**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Ing. Tomáš Janík, MBA**

 riaditeľ

 **Fakultná nemocnica Trenčín**